b'\n_START_ARTICLE_\nJana Menger\n_START_SECTION_\n\xc5\xbdivljenje\n_START_PARAGRAPH_\nJana Menger je s svojim ustvarjanjem za\xc4\x8dela v Novem mestu, kjer je obiskovala osnovno ter glasbeno in baletno \xc5\xa1olo. Po tem, ko je tekmovala v \xc5\xa1portni gimnastiki, se je odlo\xc4\x8dila za samoizobra\xc5\xbeevanje na podro\xc4\x8dju sodobnega plesa in gledali\xc5\xa1\xc4\x8da. Leta 2013 je diplomirala na Akademiji za ples v Ljubljani, svoje izobra\xc5\xbeevanje pa nadaljevala na podiplomskem \xc5\xa1tudiju na AGRFT, kjer je leta 2015 zaklju\xc4\x8dila magistrski \xc5\xa1tudij s plesno-gledali\xc5\xa1ko raziskavo Banana Split.\n_START_SECTION_\nDiplomska predstava Banana Split\n_START_PARAGRAPH_\nBanana Split je gledali\xc5\xa1ko-plesna raziskava, ki se spra\xc5\xa1uje po skrajnih mo\xc5\xbenostih ter prehodih med razli\xc4\x8dnimi oblikami plesa in gledali\xc5\xa1\xc4\x8da. Zanimajo jo problemi ponavljanja in mno\xc5\xbeenja, dru\xc5\xbeba nadzora in njeni postopki. Navdih \xc4\x8drpa iz pop arta ter literature antiutopije. Poleg Jane Menger je avtor predstave tudi Rok Vevar. Zasedbo sestavljajo Rok Vevar, Jana Menger ter Toma\xc5\xbe Guben\xc5\xa1ek. Premierno je bila uprizorjena 14. in 15. 2. 2015 ob 20. uri v Veliki gledali\xc5\xa1ki predavalnici AGRFT.\n_START_SECTION_\nOdlomek iz kritike\n_START_PARAGRAPH_\n\xe2\x80\x9cGledali\xc5\xa1ko-plesna predstava Banana split po eni strani uprizarja to ustvarjalno stanje na na\xc4\x8din, da naka\xc5\xbee njegovo ozadje, ga naredi vidno, po drugi pa preprosto je to stanje. Iz naslova predstave, ki se izka\xc5\xbee za bolj pomenljiv, kot je videti na prvi pogled, beremo njeno osrednjo tematiko, to je (raz)cepitev, delitev, mno\xc5\xbeenje vlog, zna\xc4\x8dajev in ozna\xc4\x8devalcev. Podvojeni Rok Vevar, publicist na podro\xc4\x8dju teorije in zgodovine sodobnih scenskih umetnosti, v predstavi igra sebe, a tudi nekega drugega sebe, Jana Menger, plesalka, koreografinja in re\xc5\xbeiserka, pa je pri tem Rokov dvojnik in dvojnica, a tudi ona sama.\xe2\x80\x9d_NEWLINE_Tvoj original \xe2\x80\x93 Banana split Jane Menger in Roka Vevarja, MMC TV SLO, 19. 2. 2015, Nenad Jelesijevi\xc4\x87\n_START_SECTION_\nPrva avtorska gledali\xc5\xa1ka predstava V postopku, 2011\n_START_PARAGRAPH_\nZgodba gledali\xc5\xa1ke predstave govori o tem, kako je posameznik v razli\xc4\x8dnih \xc5\xbeivljenjskih situacijah in funkcijah nenehno v nekak\xc5\xa1nem postopku.\xc2\xa0 Ta postopek ga ohranja negotovega, a mu daje ob\xc4\x8dutek, da prihaja h koncu. Predstava uporablja vrsto umetni\xc5\xa1kih postopkov, s katerimi spregovori o vlogi sodobnega posameznika v postopkih. Nastopajo Nina Ivani\xc5\xa1in, Primo\xc5\xbe Pirnat, Milan \xc5\xa0tefe, Gregor Lu\xc5\xa1tek, KUD PONOR / PK Novo mesto. Premierno je bila predstava uprizorjena 6. 6. 2011 v Novem mestu v Dvorani novome\xc5\xa1ke pomladi.\n_START_SECTION_\nKritike\n_START_PARAGRAPH_\n\xe2\x80\x9cV postopku. V kak\xc5\xa1nem \xe2\x80\x98v\xe2\x80\x99 smo gotovo. \xe2\x80\x98Ko se je zjutraj prebudil, je videl, da \xe2\x80\xa6\xe2\x80\x99 In ni vrnitve. Preverjanja, vpra\xc5\xa1anja, prito\xc5\xbebe, obsodbe, prizivi, mnenja, naro\xc4\x8dila, problemi, druga\xc4\x8dne re\xc5\xa1itve, popravki, klici, pla\xc4\x8dila, izpolnitve, po\xc5\xa1iljke, preverjanja, interpretacije, uporabe, preokreti, samplanje, kola\xc5\xbeiranje, apropriacije, suha igla, vzporedne realnosti, sitotisk, ready-made in kar je \xc5\xa1e tretjih re\xc4\x8di. Navadno re\xc4\x8dejo preprosto, da bomo ob \xc4\x8dasu obve\xc5\xa1\xc4\x8deni. Kdaj bo ta \xc4\x8das, ali imajo za znamke in kaj si lahko o vsem skupaj mislimo, pa ne vemo. Dobro, videli smo \xc5\xbeensko, ki se je smehljala in trdila, da je fizik, dva identi\xc4\x8dna odpravnika poslov, za katera ne moremo natan\xc4\x8dno re\xc4\x8di, da nista bila ena in ista oseba, psa, ki se je \xc5\xa1alil, da je navadna ovca, in \xc5\xa1e zakonski par, ki je trdil, da je tehnolo\xc5\xa1ki vi\xc5\xa1ek. In nekdo je rekel: \xe2\x80\x98Glejte, preden se lotimo kvalifikacij posameznega kandidata, ga damo na manj\xc5\xa1i preizkus \xe2\x80\xa6\xe2\x80\x99 Prepevali so \xe2\x80\x98Brez ljubezni mi \xc5\xbeiveti ni\xe2\x80\x99, dvatiso\xc4\x8dpetstotriinsedemdesetglasno, in bili so iz javne uprave, jebemumater.\xe2\x80\x9d_NEWLINE_MLADINA, 2. 6. 2011_NEWLINE_\xe2\x80\x9cUprizoritev, ki jo gledamo na prenovljenem odru novome\xc5\xa1kega gledali\xc5\xa1\xc4\x8da, je nedvomno sve\xc5\xbea in presenetljiva, izvedena s performativno inteligenco avtorice in govorno, interpretativno in fizi\xc4\x8dno suverenostjo ter briljanco \xc5\xa1tirih nastopajo\xc4\x8dih Primo\xc5\xbe Pirnat, Nina Ivani\xc5\xa1in, Milan \xc5\xa0tefe in Gregor Lu\xc5\xa1tek), ki jim sekundira zbor performerjev (Kud Ponor) v razli\xc4\x8dnih funkcijah, v opazni (meta)vlogi re\xc5\xbeiserja oziroma agresivnega bralca didaskalij pa nastopi (sicer dramaturg) Rok Vevar\xe2\x80\x9d_NEWLINE_Ocena uprizoritve V postopku: ujetniki igre, Bla\xc5\xbe Lukan, DELO, 9. 6. 2011_NEWLINE_\xe2\x80\x9cMengerjeva je izhajala predvsem iz lastne plesno-koreografske izku\xc5\xa1nje. Zgodbe o sistemsko tla\xc4\x8denem posamezniku se je lotila nevsakdanje in jo izoblikovala v koreografirano dramsko situacijo z besedilom, pri kateri sta govorni del in gledali\xc5\xa1ki gib enakovredna. Predstava v tem spominja na obliko, ki je nem\xc5\xa1ki ekspresionizem imenoval koreodrama. Vevar dodaja, da dobro uro trajajo\xc4\x8do predstavo odlikujeta tudi dinami\xc4\x8dnost in ritmi\xc4\x8dna strukturiranost.\xe2\x80\x9d_NEWLINE_Sodobni posameznik v postopkih negotovosti, Avtorski projekt Jane Menger \xe2\x80\x93 MMC RTV SLO, 6. 6. 2011'